62017TJ0755_RES
Vec T‑755/17
Spolková republika Nemecko
proti
Európskej chemickej agentúre
Rozsudok Všeobecného súdu (piata komora) z 20. septembra 2019
„REACH – Hodnotenie látok – Benpat – Perzistencia – Rozhodnutie, v ktorom ECHA požaduje doplňujúce informácie – Článok 51 ods. 6 nariadenia (ES) č. 1907/2006 – Odvolanie podané na odvolaciu radu – Úloha odvolacej rady – Kontradiktórne konanie – Povaha preskúmania – Intenzita preskúmania – Právomoci odvolacej rady – Článok 93 ods. 3 nariadenia č. 1907/2006 – Právomoci zverené agentúram Únie – Zásada prenesenia právomocí – Zásada subsidiarity – Proporcionalita – Povinnosť odôvodnenia“
Aproximácia právnych predpisov – Registrácia, hodnotenie a autorizácia chemických látok – Nariadenie REACH – Postup hodnotenia – Rozhodnutie, v ktorom Európska chemická agentúra (ECHA) požaduje doplňujúce informácie v kontexte hodnotenia látky – Odvolanie podané na odvolaciu radu ECHA – Úloha odvolacej rady – Kontradiktórne konanie – Povaha preskúmania – Právomoc odvolacej rady preskúmať odvolacie dôvody, ktoré majú preukázať existenciu vecných nesprávností v rozhodnutí ECHA – Zahrnutie
(Charta základných práv Európskej únie, článok 47; nariadenie Európskeho parlamentu a Rady č. 1907/2006, článok 51 ods. 8, článok 52 ods. 2 a článok 91 ods. 1)
(pozri body 48 – 54, 56 – 64, 85 – 87, 108, 112, 120, 129, 205)
Aproximácia právnych predpisov – Registrácia, hodnotenie a autorizácia chemických látok – Nariadenie REACH – Postup hodnotenia – Rozhodnutie, v ktorom Európska chemická agentúra (ECHA) požaduje doplňujúce informácie v kontexte hodnotenia látky – Odvolanie podané na odvolaciu radu ECHA – Úloha odvolacej rady – Kontradiktórne konanie – Intenzita preskúmania – Posúdenie veľmi komplexných skutkových okolností vedeckej a technickej povahy – Preskúmanie zákonnosti obmedzené na posúdenie existencie zjavne nesprávnych posúdení – Vylúčenie
(Nariadenie Európskeho parlamentu a Rady č. 1907/2006; nariadenie Komisie č. 1238/2007, článok 1 ods. 2, a č. 771/2008, odôvodnenie 3 a článok 1 ods. 1 druhý pododsek)
(pozri body 55, 192 – 194, 227)
Zhrnutie
V rozsudku Nemecko/ECHA (T‑755/17) z 20. septembra 2019 sa Všeobecný súd vyjadril k úlohe a právomociam odvolacej rady Európskej chemickej agentúry (ECHA) a najmä k povahe a intenzite preskúmania vykonaného uvedenou radou v rámci odvolania podaného na túto radu proti rozhodnutiu ECHA, ktorým sa žiada o doplňujúce informácie týkajúce sa hodnotenia látky benpat podľa nariadenia č. 1907/2006 (
1
).
Po tom, čo ECHA prijala rozhodnutie, v ktorom požiadala o doplňujúce informácie spoločnosti, ktoré zaregistrovali látku benpat v ECHA, podali tieto spoločnosti odvolanie na odvolaciu radu tejto agentúry, na základe ktorého bolo sporné rozhodnutie čiastočne zrušené. Vo svojej žalobe podanej na Všeobecný súd sa Spolková republika Nemecko domáhala zrušenia rozhodnutia odvolacej rady ECHA v podstate na základe skutočnosti, že uvedená odvolacia rada nemala právomoc rozhodovať o odvolacích dôvodoch, ktoré mali preukázať existenciu vecných nesprávností v rozhodnutí ECHA. Keďže žalujúci členský štát so svojimi tvrdeniami neuspel, Všeobecný súd čiastočne zamietol žalobu a rozhodol, že odvolacia rada ECHA má právomoc preskúmať takéto odvolacie dôvody.
V prvom rade Všeobecný súd najmä so zreteľom na menovanie členov uvedenej odvolacej rady na základe ich skúseností a právnych a vedeckých schopností pripomenul, že táto rada má potrebné odborné znalosti na to, aby sama vykonala posúdenie vedeckých dôkazov, a tieto znalosti majú zabezpečiť vyvážené posúdenie odvolaní z právneho a technického hľadiska. V druhom rade Všeobecný súd uviedol, že ani nariadenie č. 1907/2006 ani nariadenie č. 771/2008 (
2
) nestanovujú osobitné pravidlá týkajúce sa odvolaní proti rozhodnutiam v rámci hodnotenia látok.
V treťom rade Všeobecný súd dospel k záveru, že ciele sledované možnosťou podať odvolanie proti rozhodnutiu ECHA na odvolaciu radu svedčia v prospech právomoci uvedenej rady preskúmať odvolacie dôvody, ktoré majú preukázať existenciu vecných nesprávností v takomto rozhodnutí. Všeobecný súd totiž zastával názor, že keďže úroveň preskúmania zo strany odvolacej rady ECHA je vyššia ako úroveň preskúmania, ktoré vykonáva súd Únie, právomoci uvedenej rady sa neobmedzujú na overenie, či nedošlo k zjavným nesprávnostiam, ale zahŕňajú aj overenie technických aspektov rozhodnutia, v ktorom sa požadujú doplňujúce informácie. Obmedzená právomoc odvolacej rady ECHA by navyše viedla k tomu, že uvedená rada by nemohla vykonávať svoju funkciu, ktorou je obmedzovať počet sporov pred súdmi Únie a zároveň zabezpečovať právo na účinný prostriedok nápravy, a bola by v rozpore s dôvodmi, na ktorých je založené zavedenie pravidiel týkajúcich sa prijímania odvolaní vo veciach, ktoré už boli predmetom dvojstupňového preskúmania, t. j. najskôr uvedenou radou a následne Všeobecným súdom (
3
).
Vo štvrtom a poslednom rade Všeobecný súd zastával názor, že obmedzená právomoc odvolacej rady ECHA nemôže zaručiť účinný prostriedok nápravy v zmysle článku 47 ods. 1 Charty základných práv Európskej únie. Všeobecný súd po tom, čo pripomenul, že odvolacia rada sa v rámci kontradiktórneho konania obmedzuje len na preskúmanie, či môžu predložené tvrdenia preukázať existenciu nesprávnosti v spornom rozhodnutí, dospel k záveru, že v prípade takejto obmedzenej právomoci by nebolo možné účinne uplatňovať dôvody, ktoré sú založené na existencii vecných nesprávností v rozhodnutí ECHA, v rámci žaloby o neplatnosť podanej na Všeobecný súd proti rozhodnutiu uvedenej rady. Prístup obmedzenej právomoci odvolacej rady by okrem toho mohol mať za následok, že na túto radu by sa podávali zbytočné odvolania v tom zmysle, že žalujúca strana, ktorá sa domáha zrušenia rozhodnutia ECHA len z dôvodov týkajúcich sa vecných nesprávností v tomto rozhodnutí, by tak musela podať odvolanie na uvedenú odvolaciu radu, hoci by bolo takéto odvolanie v tomto prípade systematicky zamietané.
(
1
)	Nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (Ú. v. EÚ L 396, 2006, s. 1).
(
2
)	Nariadenie Komisie (ES) č. 771/2008 z 1. augusta 2008, ktorým sa stanovujú pravidlá organizácie a postupov odvolacej rady Európskej chemickej agentúry (Ú. v. EÚ L 206, 2008, s. 5).
(
3
)	Nariadenie Európskeho parlamentu a Rady (EÚ, Euratom) 2019/629 zo 17. apríla 2019, ktorým sa mení Protokol č. 3 o štatúte Súdneho dvora Európskej únie (Ú. v. EÚ L 111, 2019, s. 1).